E L Ő T E R J E S Z T É S

**Szombathely Megyei Jogú város közgyűlése Oktatási és Szociális Bizottsága**

**2018. szeptember 12-i ülésére**

**Tájékoztatás a Pálos Károly Szociális Szolgáltató Központ és Gyermekjóléti Szolgálat 2018. szeptember 1. napjától indult óvodai és iskolai szociális segítő tevékenységének ellátásáról**

Az utóbbi évtizedek gazdasági, politikai, társadalmi változásai nyomán az óvodák és iskolák új kihívásokkal találták szemben magukat. A problémával küzdő gyermekek számának váratlan és drasztikus emelkedése, az egyébként is leterhelt pedagógus társadalomra további feladatokat ró. Ezen helyzet kezelésére, a köznevelési intézményekben folyó szociális támogató szolgáltatások bővítésére, a gyermekek, tanulók veszélyeztetettségének megelőzése érdekében 2018. szeptember 1-jétől kerül sor az óvodai és iskolai szociális segítő tevékenység bevezetésére valamennyi köznevelési intézményben. A tevékenységet a járási székhely önkormányzat által fenntartott család- és gyermekjóléti központok a speciális szolgáltatásaik keretében kötelező jelleggel fogják biztosítani. A szolgáltatás ellátása a köznevelési intézmény és szükségszerűen a fenntartója, valamint a család- és gyermekjóléti központ közötti együttműködési megállapodás alapján történik.

**Jogszabályi és módszertani háttér**

* 1997. évi XXXI. törvény a gyermekek védelméről és a gyámügyi igazgatásról
* 15/1998. (IV.30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
* Szakmai anyag - Szakmai ajánlás az óvodai és iskolai szociális segítő tevékenység bevezetéséhez

*1997. évi XXXI. tv.*

*40/A. §  (2) A gyermekjóléti központ a gyermekjóléti szolgálatnak a 39. §, a 40. § (2) bekezdése és az Szt. 64. § (4) bekezdése szerinti általános szolgáltatási feladatain túl*

*a) a gyermek családban nevelkedésének elősegítése, a gyermek veszélyeztetettségének megelőzése érdekében a gyermek igényeinek és szükségleteinek megfelelő önálló egyéni és csoportos speciális szolgáltatásokat, programokat nyújt, amelynek keretében biztosít*

*ag) óvodai és iskolai szociális segítő tevékenységet;*

*15/1998. (iv.30.) NM rendelet*

*25. § (1) Az óvodai és iskolai szociális segítő szolgáltatás a gyermek veszélyeztetettségének megelőzése érdekében a szociális segítő munka eszközeivel támogatást nyújt a köznevelési intézménybe járó gyermeknek, a gyermek családjának és a köznevelési intézmény pedagógusainak.*

*(2) Az óvodai és iskolai szociális segítő egyéni, csoportos és közösségi szociális munkát végez, valamint gyermek- és ifjúságvédelmi feladatokat lát el. Ennek keretében segíti*

*a) a gyermeket a korának megfelelő nevelésbe és oktatásba való beilleszkedéséhez, valamint tanulmányi kötelezettségei teljesítéséhez szükséges kompetenciái fejlesztésében,*

*b) a gyermeket a tanulmányi előmeneteléhez, későbbi munkavállalásához kapcsolódó lehetőségei kibontakozásában,*

*c) a gyermek tanulmányi kötelezettségeinek teljesítését akadályozó tényezők észlelését és feltárását,*

*d) a gyermek családját a gyermek óvodai és iskolai életét érintő kérdésekben, valamint nevelési problémák esetén a gyermeket és a családot a közöttük lévő konfliktus feloldásában,*

*e) prevenciós eszközök alkalmazásával a gyermek veszélyeztetettségének kiszűrését és*

*f) a jelzőrendszer működését.*

*(3) Ha a köznevelési intézmény foglalkoztat gyermek- és ifjúságvédelmi felelőst, az intézményt érintő gyermekvédelmi feladatokat az óvodai és iskolai szociális segítő a gyermek- és ifjúságvédelmi felelőssel együttműködésben látja el.*

*26. §**(1) Az óvodai és iskolai szociális segítő szolgáltatás ellátásáról a család- és gyermekjóléti központ együttműködési megállapodást köt a köznevelési intézménnyel.*

*(2) Az (1) bekezdés szerinti együttműködési megállapodás tartalmazza*

*a) az óvodai és iskolai szociális segítő szolgáltatást nyújtó személy megnevezését, valamint a szolgáltatás célját, tartalmát, helyszínét és annak megjelölését, hogy az óvodai és iskolai szociális segítő mely időpontban látja el tevékenységét az intézményben, és*

*b) a köznevelési intézmény nyilatkozatát arról, hogy biztosítja*

*ba) az óvodai és iskolai szociális segítő bejutását az intézménybe és*

*bb) a szolgáltatás nyújtásához szükséges külön helyiséget és az infrastruktúrához való hozzáférést.*

*(3) Az óvodai és iskolai szociális segítő szolgáltatás nyújtása a miniszter által jóváhagyott módszertan alapján folyik. A miniszter a módszertant az általa vezetett minisztérium honlapján és a Szociális Ágazati Portálon közzéteszi, valamint gondoskodik annak folyamatos frissítéséről.*

Szakmai ajánlás az óvodai és iskolai szociális segítő tevékenység bevezetéséhez

**A tevékenység célja**

* A gyermekek, tanulók, szülők, pedagógusok részére adekvát szakmai segítség nyújtása, hogy képesek legyenek felismerni és jelezni a gyermekeknél észlelt változások alapján a háttérben rejlő problémákat.
* Elsődleges prevenciós programok működtetése.
* Az észlelő- és jelzőrendszer hatékony működésének segítése.
* A gyermekek veszélyeztetettségének megelőzésében és megszűntetésében való segítségnyújtás.
* Szociálisan hátrányos helyzetű gyermekek helyzetét javító szolgáltatások nyújtása, lehetőségeik mind szélesebb körű kihasználása érdekében.

**Elsődleges célcsoport**

Az óvodai és iskolai szociális segítő munkájának célcsoportjai a gyermekek, a szülők és a pedagógusok, valamint a köznevelési intézmények közösségei (pld. szülői közösség, iskolaszék, intézményi tanács).

* az adott járásban a család- és gyermekjóléti központ ellátási területén működő intézményekben jogviszonnyal rendelkező gyermekek, tanulók és azok közösségei (óvodai, iskolai, kollégiumi csoport),
* az érintett szülők, nevelőszülők, törvényes képviselők,
* az érintett köznevelési intézmények pedagógusai, a nevelő-oktató munkát segítő szakemberek, a köznevelési intézményben működő pedagógus- és egyéb közösségek (nevelőtestület, szakmai munkaközösségek, szülői munkaközösség),
* a gyermekekkel, tanulókkal kapcsolatban álló egyéb szakemberek (pl. pedagógiai szakszolgálat munkatársai, iskolapszichológus, védőnő).

**A szolgáltatásban érintett köznevelési intézmények**

A köznevelési rendszer érintett intézményei, a nevelési-oktatási intézmények köre (kivéve az alapfokú művészetoktatási intézményeket):

* óvoda,
* általános iskola,
* gimnázium,
* szakgimnázium,
* szakközépiskola,
* szakiskola,
* készségfejlesztő iskola,
* kiegészítő nemzetiségi nyelvoktató iskola,
* gyógypedagógiai, konduktív pedagógiai nevelési-oktatási intézmény,
* kollégium,
* többcélú intézmények (egységes óvoda-bölcsőde, egységes iskola, vagy összetett iskola, közös igazgatású köznevelési intézmény, általános művelődési központ, egységes gyógypedagógiai, konduktív pedagógiai módszertani intézmény: EGYMI, szakképzési centrum)

A fenti nevelési-oktatási intézményekben óvodai jogviszonnyal, tanulói jogviszonnyal, kollégiumi jogviszonnyal rendelkező gyermekekre, tanulókra terjed ki a szolgáltatás.

**Az óvodai és iskolai szociális segítő feladatai**

Az óvodai és iskolai szociális segítő szakember tevékenysége a köznevelési intézményekben megjelenő szociális és gyermekvédelmi problémák és szükségletek alapján kerülnek meghatározásra, kiválasztásra, figyelembe véve a gyermekek, tanulók életkoruknak megfelelő készségeit, képességeit, azok fejlesztési urányait és a köznevelési intézmény már meglévő gyakorlatát, szolgáltatásait.

A segítő szakember segíti a gyermek(et):

* a szociális kompetenciái növelésében és a környezet minőségének javításában (családi, intézményi),
* köznevelési intézménybe való beilleszkedését,
* tanulmányi kötelezettségeinek teljesítéséhez szükséges kompetenciái fejlesztésében,
* a beiskolázáshoz, a tanulmányi előmeneteléhez, későbbi munkavállalásához kapcsolódó lehetőségei kibontakoztatását,
* tanulmányi kötelezettségeinek teljesítését akadályozó tényezők észlelését és feltárását,
* és családját, a gyermek óvodai és iskolai életét érintő kérdésekben, nevelési probléma esetén,
* a közte és családja között, valamint a köznevelési intézmény és a gyermek családja között kialakult konfliktusok feloldását,
* prevenciós eszközök alkalmazásával és az észlelő- és jelzőrendszer hatékony működésének segítésével kiszűri a gyermek veszélyeztetettségét,
* fejleszti a tanulók szociális kompetenciáit, javítja a szülőkkel való kapcsolat minőségét és mennyiségét, valamint aktivizálja az iskolát körülvevő intézményrendszerrel való kapcsolati hálót.

Az óvodai, iskolai és kollégiumi színtéren a szociális segítés eszköztárának megjelenési formái:

* csoportban végzett tevékenységek,
* közösségi tevékenységek,
* gyermek és ifjúságvédelmi feladatok ellátásában segítségnyújtás – gyermekvédelmi tevékenységek koordinálása,
* egyéni tevékenységek.

Feladatai lehetnek a csoportban végzett tevékenységek keretein belül:

* gyermek, tanulók megfigyelése csoporthelyzetben óvodapedagógus, pedagógus, osztályfőnök kérésére,
* prevenciós és vagy fejlesztő tevékenység szervezése (pl. mesecsoport, szituációs játékok, érzékenyítő foglalkozások megtartása tematikus tartalommal, klubfoglalkozások),
* szülőcsoportok szervezése,
* iskolai csoportokban, közösségekben jelentkező nehézségek, problémák kezelésének, megoldásának támogatása,
* kommunikációs kompetencia fejlesztésének támogatása,
* szükség esetén az óvodapedagógusok, pedagógusok, kollégiumi nevelők segítése, tudásuk bővítése, érzékenyítés nevelőtestületi szinten

Feladatai lehetnek a közösségi tevékenységek keretein belül:

* az óvoda, iskola által szervezett rendezvényeken való részvétel, esetleg segítség azok lebonyolításában,
* együttműködés kialakítása az intézményben dolgozó szakemberekkel,
* együttműködés kialakítása partner intézményekkel,
* részvétel szülői értekezleteken, nevelőtestületi értekezleten,
* a gyermek- és ifjúságvédelmi munka támogatása,
* fogadónapon elérhetőség biztosítása,
* szabadidős programok szervezése stb.

Feladatai lehetnek az egyéni tevékenységek keretein belül:

* információnyújtás,
* hivatalos ügyek intézésében való segítségnyújtás,
* konzultáció,
* tanácsadás,
* krízisintervenció

**A szolgáltatás bevezetésének módja**

Ahhoz, hogy megfelelő színvonalú szolgáltatásnyújtás valósuljon meg a köznevelési intézményekbe, nagyon fontos a család- és gyermekjóléti központok részéről a szolgáltatás megfelelő előkészítése, ennek részeként a személyi, tárgyi feltételek megteremtése, a megalapozott, szükségleteknek megfelelő tevékenységek tervezése, együttműködések kialakítása, a járás egészére vonatkozóan a szolgáltatástervezés komplex átgondolása.

**Az együttműködés feltételei**

A köznevelési intézmények és a család- és gyermekjóléti központ közötti együttműködés alapvető dokumentuma az együttműködési megállapodás.

Az együttműködési megállapodás tartalmazza:

* az óvodai és iskolai szociális segítő szolgáltatást nyújtó személy megnevezését,
* a szolgáltatás célját, tartalmát, helyszínét és annak megjelölését, hogy
* az óvodai és iskolai szociális segítő mely időpontban látja el tevékenységét az intézményben,
* a köznevelési intézmény nyilatkozatáét arról, hogy biztosítja az óvodai és iskolai szociális segítő bejutását az intézménybe és a szolgáltatás nyújtásához szükséges külön helyiséget, továbbá az infrastruktúrához való hozzáférést.

Az együttműködési megállapodás típusai, aláírásra jogosultak köre:

* Állami intézményfenntartó esetén három fél írja alá: a Tankerületi Központ, a köznevelési intézmény valamint a család- és gyermekjóléti központ vezetője,
* Az Innovációs és Technológiai Minisztérium fenntartásában működő intézmények esetében: a Szakképzési Centrum, az adott tagintézmény, valamint a család- és gyermekjóléti központ vezetője,
* Egyéb fenntartó esetében: a köznevelési intézmény fenntartója, valamint vezetője, továbbá a család- és gyermekjóléti központ vezetője.

A köznevelési intézmények SZMSZ-ét módosítani javasolt az óvodai és iskolai szociális segítő tevékenység bevezetésével. Az SZMSZ-be bele kell foglalni, hogy a segítő szakember az együttműködési megállapodás értelmében a köznevelési intézményben bent tartózkodhat, és szakmai tevékenységet végezhet.

A család- és gyermekjóléti központok szakmai programját és SZMSZ-ét, valamint szabályzataikat is módosítani szükséges a speciális szolgáltatás bevezetésével.

Fontos kihangsúlyozni, és egyértelművé tenni, hogy az óvodai és iskolai szociális segítő vezetője a család- és gyermekjóléti központ vezetője. Feladatokat kizárólag tőle kaphat, ő számoltathatja be a munkájáról.

**Az együttműködés keretei**

* team megbeszélése,
* szakmai megbeszélések,
* esetmegbeszélések, esetkonferenciák,
* együttműködés a család- és gyermekjóléti központokkal és/vagy család- és gyermekjóléti szolgálatokkal,
* együttműködés a köznevelési intézmény szakembereivel,
* együttműködés a köznevelési intézmény külső partnereivel,
* együttműködés a szülői közösségekkel.

**A szolgáltatás szervezésének módja**

Az NM rendelet szerint a családsegítést és gyermekjóléti szolgáltatást végzők, így az óvodai és iskolai szociális segítő szolgáltatást végzők számára is biztosítani kell a család- és gyermekjóléti központnak:

* a munkavégzéshez szükséges közlekedési eszköz használatát vagy a közösségi, illetve tömegközlekedési eszköz használatával járó költségek megtérítését,
* az egymás tájékoztatása, szakmai segítése céljából, konkrét ügyek, vagy problémák feldolgozása kapcsán tartott esetmegbeszélő csoportokban történő részvételt,
* a szupervíziót.

Munkaidő

Az óvodai és iskolai szociális segítő teljes munkaidőben heti 40 órában látja el tevékenységét, részben kötött munkaidő beosztással, reggel 7 és este 20 óra közötti munkaidőkeretben.

Ezzel igazodik a köznevelési intézmény működési rendjéhez, a szülők elérhetőségéhez, közösségi programokhoz.

A munkaidőkeret megállapítása során rögzíteni kell, hogy a munkaidő tartalmazza az utazás időtartamát is.

Személyi feltételek

15/1998. (IV.30.) NM rendelet 1. számú melléklete alapján az óvodai és iskolai segítő tevékenységet a köznevelési intézményben tanulóijogviszonnyal rendelkező 1000 gyermekre vetítve, 1 fő óvodai és iskolai szociális segítő látja el.

15/1998. (IV.30.) NM rendelet 2. számú melléklete alapján a munkakör betöltéséhez szükséges szakképzettségek:

* felsőfokú szociális szakképzettség,
* iskolai szociális munkás,
* család- és gyermekvédő tanár,
* család- és gyermekvédő pedagógus,
* család- és gyermekvédelem szakos pedagógus,

ennek hiányában gyermek és ifjúságvédelmi tanácsadó oklevéllel rendelkező: nevelőtanár, pedagógus, pedagógiai előadó, pszicho-pedagógus, gyógypedagógus.

Kérem a Tisztelt Bizottságot, hogy a tájékoztatást elfogadni szíveskedjék.

**Szombathely, 2018. „ ”**

**/:Koczka Tibor:/**

I.

**HATÁROZATI JAVASLAT**

**...../2018. (IX. 12.) OSzB. határozat**

1. Szombathely Megyei Jogú Város Közgyűlésének Oktatási és Szociális Bizottsága a „Tájékoztatás a Pálos Károly Szociális Szolgáltató Központ és Gyermekjóléti Szolgálat 2018. szeptember 1. napjától indult óvodai és iskolai szociális segítő tevékenységének ellátásáról ’’ szóló előterjesztést megtárgyalta, s az abban foglaltakat tudomásul veszi.

**Felelős: Rettegi Attila, a bizottság elnöke,**

**(Dr. Bencsics Enikő, az Egészségügyi és Közszolgálati Osztály** **vezetője,**

 **Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat intézményvezetője**

**Határidő: azonnal**